钦定古今图书集成/明伦汇编/氏族典/第121卷 > 陈越
## 钦定古今图书集成/明伦汇编/氏族典/第121卷 > 陈越

按《宋史陈越传》：“越字损之，开封尉氏人。祖守危，兴道
令。父夏，虞部员外郎。越少好学，尤精历代史，善属文，
辞气俊拔。咸平中，诏举贤良，刑部侍郎郭贽荐之，策
入第四等，解褐将作监丞，通判舒州，徙知端州，又徙
袁州。未几，召还著作佐郎，直史馆，掌鼓司、登闻院，预
修册府元龟。与陈从易、刘筠尤为勤职，真宗以其奉”
薄，并命月增钱五千。车驾朝陵，掌留司名表，时称为
工。自是，两府笺奏多命草之，勋贵家以铭志为请者
甚众。迁太常丞、群牧判官。祀汾阴，擢为左正言。越耿
概任气，喜箴切朋友，放旷杯酒间，家徒壁立，不以屑
意。然嗜酒过差，每食必先引数升，罕有醒日，亦用是
遘疾。大中祥符五年卒，年四十，无子。